El músic Gómez d'Edeta dóna el seu fons documental al municipi de Llíria
06 de juliol de 2018

L'alcalde Manolo Civera i el músic de la localitat Juan Manuel Gómez han firmat este matí el conveni pel qual el compositor edetà ha volgut donar el seu arxiu personal a l'Ajuntament de Llíria, en un acte en què també ha estat present el regidor de Cultura, Paco García.

El fons documental de Gómez d'Edeta, com se'l coneix artísticament i que està en possessió de la Medalla de la Ciutat,  inclou més de 80 partitures, originals i còpies, d'obres, transcripcions i arranjaments del compositor de Llíria, així com d'altres autors.

La Xarxa de Biblioteques municipals serà l'encarregada de conservar, gestionar i divulgar este patrimoni bibliogràfic musical.

A més, la Regidoria de Cultura està preparant un acte per al mes de setembre amb què es manifestarà públicament l'agraïment de la ciutat al músic per la donació del seu arxiu.